OKRESNÁ PROKURATÚRA KOŠICE II 
Mojmírova 5, 040 46 Košice 1	

Číslo: 4 Pv 310/16/8803-2	Košice II 23.12.2016 
EEČ: 2-64-502-2016
U Z N E S E N I E
Trestná vec:	obv. XXXXX
Trestný čin:	prečin: neodvedenie dane a poistného podľa § 277 odsek 1 Trestného zákona
prečin: nezaplatenie dane a poistného podľa § 278 odsek 1 Trestného zákona
Rozhodol: 	prokurátorka Okresnej prokuratúry Košice II 
Podľa § 215 odsek 1 písmeno h Trestného poriadku s poukazom na § 86 odsek 1 písmeno e Trestného zákona zastavujem trestné stíhanie obvineného:  
XXXXX
dátum narodenia: XXXXX
miesto narodenia: XXXXX
trvalé bydlisko: XXXXX XXXXX, XXXXX
väzba: nie
ktorý je trestne stíhaný pre trestný čin:
-	prečin: neodvedenie dane a poistného podľa § 277 odsek 1 Trestného zákona
štádium: dokonaný trestný čin
forma trestnej súčinnosti: jeden páchateľ vo veci
-	prečin: nezaplatenie dane a poistného podľa § 278 odsek 1 Trestného zákona
štádium: dokonaný trestný čin
forma trestnej súčinnosti: jeden páchateľ vo veci
na tom skutkovom základe, že:
ako osoba konajúca za spoločnosť XXXXX, so sídlom XXXXX, XXXXX, IČO: XXXXX,

ad 1) 	za obdobie február 2014 až december 2014, február 2015 až december 2015, január 2016 až marec 2016 v stanovenej lehote splatnosti neodviedol poistné za zamestnancov na účet Dôvera, zdravotná poisťovňa, a.s., čím jej takto svojim konaním spôsobil škodu vo výške 1.410,29 €

ad 2) 	za obdobie február 2014 až december 2014, február 2015 až december 2015, január 2016 až marec 2016 v stanovenej lehote splatnosti nezaplatil poistné za zamestnávateľa na účet Dôvera, zdravotná poisťovňa, a.s., čím jej takto svojim konaním spôsobil škodu vo výške 3.525,71 €,

lebo zanikla trestnosť činu.

Odôvodnenie:
Uznesením vyšetrovateľa Okresného riaditeľstva PZ v Košiciach, Odboru kriminálnej polície sp. zn. ORP-997/5-VYS-KE-2016 zo dňa 25.5.2016 bolo začaté trestné stíhanie a následne uznesením rovnakej spisovej značky bolo XXXXX dňa 3.10.2016 vznesené obvinenie za prečin neodvedenia dane a poistného podľa § 277 ods.1 Tr. zákona a prečin nezaplatenia dane a poisteného podľa § 278 ods. 1 Tr. zákona na skutkovom základe, ako je to uvedené vo výrokovej časti tohto uznesenia. 

	Po ukončení vyšetrovania predložil vyšetrovateľ tunajšej prokuratúre spisový materiál s návrhom na zastavenie trestného stíhania. Preskúmaním vyšetrovacieho spisu a vo veci zabezpečených dôkazov som zistila, že tento návrh je dôvodný, aj keď ku spáchaniu trestného činu skutočne došlo. V súčasnom štádiu trestného konania však nastali okolnosti odôvodňujúce postup podľa § 215 ods. 1 písm. h) Tr. poriadku.
     	     	
Zo spisového materiálu, najmä z výpovedí svedkov, listinných dôkazov je preukázané, že skutku uvedeného vo výroku tohto uznesenia sa obvinený XXXXX dopustil. Taktiež je nepochybné, že toto ich konanie napĺňa všetky obligatórne znaky kladené na skutkovú podstatu prečinu neodvedenia dane a poistného podľa § 277 ods. 1 Tr. zákona, ako aj prečinu nezaplatenia dane a poisteného podľa § 278 ods. 1 Tr. zákona. 

Podľa § 277 ods. 1 Tr. zákona kto v malom rozsahu zadrží a neodvedie určenému príjemcovi splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, ktoré zrazí alebo vyberie podľa zákona, v úmysle zadovážiť sebe alebo inému neoprávnený prospech, potrestá sa odňatím slobody na jeden až päť rokov. 

Podľa § 278 ods. 1 Tr. zákona kto vo väčšom rozsahu nezaplatí splatnú daň, poistné na sociálne poistenie, verejné zdravotné poistenie alebo príspevok na starobné dôchodkové sporenie, potrestá sa odňatím slobody až na tri roky. 

Vznesenie obvinenia bolo opreté o závery znaleckého posudku XXXXX č. 78/2016, znalkyne z odboru Ekonómia a manažment, odvetvie účtovníctvo, daňovníctvo a personalistika, z ktorého vyplýva, že spoločnosť XXXXX mala za obdobie mesiacov február 2014 až december 2014, február 2015 až december 2015, január 2016 až marec 2016 v celkovej výške 3.525,72 € dostatok finančných prostriedkov na úhradu poistného v termíne platnosti zdravotnej poisťovni Dôvera, a.s.

Obvinený XXXXX sa priznal k spáchaniu skutku, pre ktorý mu bolo vznesené obvinenie. Vypovedal, že dlh voči zdravotnej poisťovni za neodvedenie poistného vo výške 1.410,29 € postupne splácal a dňa 27.9.2016 ho uhradil v plnej výške. Za zamestnávateľa si zdravotná poisťovňa započítala časť preplatku za rok 2015 v sume 872,75 €, pričom vyhlásil, že zvyšnú časť dlhu uhradí. Svoje konanie oľutoval. 

Vo veci vypočutý splnomocnený zástupca poškodenej zdravotnej poisťovne Dôvera, a.s. XXXXX potvrdil skutočnosti tvoriace obsah trestného oznámenia, ako aj priložených príloh. Po následnom dopočutí uviedol, že podnikateľský subjekt XXXXX si svoju povinnosť za sledované obdobie od februára 2014 do marca 2016 dodatočne splnil, a to úhradami z 3.11.2016 vo výške 454,97 €, 1.982,41 € a 243,- € a z 14.11.2016 vo výške 230,11 €. 

Úhrada poistného dlhu bola verifikovaná aj príjmovými pokladničnými dokladmi č. HP16KE105273, HP16KE105275, HP16KE105274 z 27.9.2016, HP16KE105958, HP16KE105956, HP16KE105957 z 3.11.2016 a HP16KE106245 z 14.11.2016.

Podľa § 86 ods. 1 písm. h) Tr. zákona zaniká trestnosť trestného činu aj vtedy, ak ide o trestný čin skrátenia dane a poistného podľa § 276, neodvedenia dane a poistného podľa § 277 alebo nezaplatenia dane a poistného podľa § 278, ak splatná daň a jej príslušenstvo alebo poistné boli dodatočne zaplatené najneskôr v nasledujúci deň po dni, keď sa páchateľ po skončení jeho vyšetrovania mohol oboznámiť s jeho výsledkami.

Podľa § 215 ods. 1 písm. h) Tr. poriadku prokurátor zastaví trestné stíhanie, ak zanikla trestnosť činu.

Vzhľadom k tomu, že obvinený si dodatočne splnil svoju daňovú povinnosť a v priebehu prípravného konania zaplatil zdravotné poistné v termíne a v súlade s podmienkami uvedenými v ust. § 86 ods. 1 písm.e) Tr. zákona, pričom splnil aj podmienky ust. § 86 ods. 2 Tr. zákona, sa postup v zmysle § 215 ods. 1 písm. h) Tr. poriadku javí byť dôvodným a zákonným. Z uvedeného dôvodu bolo rozhodnuté spôsobom, ako je to uvedené vo výrokovej časti tohto uznesenia. 
Poučenie:
Proti tomuto uzneseniu je prípustná sťažnosť, ktorú možno podať orgánu, ktorý rozhodnutie vydal, do troch dní od oznámenia uznesenia. Sťažnosť má odkladný účinok. (§ 185 a nasl. Tr. por.)

JUDr. Anna Čabáková 
prokurátorka